આમ તો બાપુ, મને પત્રો લખવાની બહુ આળસ ચડતી હોય છે. પત્ર કરતાં ફોન કરવાનું મને વિશેષ ફાવે. આટલા પૂરતો હું અમેરિકન છું. આટલા પૂરતો એટલા માટે કે અમેરિકનો પત્ર લખવામાં આળસુ, પણ બીજી બધી રીતે ઉદ્યમી. જ્યારે હું દરેક બાબતમાં અણિશુદ્ધ આળસુ. એટલે મેં આપની સાથે વાત કરવા માટે ફોન જોડેલો. સ્વર્ગનો ફોન બાપુ, ખર્ચાળ બહુ છે. પછી બાપુ, તોય મેં તો હિંમત કરીને મોંઘો ફોન જોડી દીધો. ફોન ચિત્રગુપ્તજીના કાર્યાલયમાં જોડાયો. કાર્યાલયયના રજિસ્ટ્રારે મારો બાયોડેટા માગ્યો. મેં કહ્યું, ‘આપની ગેરસમજ થાય છે. મારે નોકરી નથી જોઈતી. હું અહીં સરકારી નોકરી કરું છું. સરકારી નોકરીમાં જેવું સ્વર્ગ છે એવું સ્વર્ગ તો ત્યાંની કોઈ નોકરીમાં નહિ હોય – તમારી નોકરીમાં પણ નહિ હોય.’ તો તેઓ કહે, ‘નોકરીની વાત નથી. પૃથ્વી પરનો કોઈ જીવાત્મા સ્વર્ગમાં વાત કરવા માગતો હોય તો મૃત્યુ પછી સ્વર્ગમાં પ્રવેશ મળે એવી લાયકાતવાળો હોવો જોઈએ. માટે તમારો બાયોડેટા આપો.’ આ સાંભળી મને બીક લાગી. આપણે મરીને સ્વર્ગે જઈશું (આપણે એટલે હું – માનાર્થે) એવો વહેમ અત્યારે રાખી શકાય છે. એ સગવડ જતી રહે તો? તો મારા વિશે હું તો માંડ્યો બોલવા પણ મને વચ્ચે અટકાવીને સ્વર્ગના રજિસ્ટ્રારે કહ્યું, ‘તમારો કેસ ડાઉટફુલ છે. હવે જેટલાં વરસ પૃથ્વી પર રહો તેટલાં વરસ માત્ર ને માત્ર સારાં કામ કરો તો કદાચ સ્વર્ગનો ચાન્સ લાગે.’ મેં પૂછ્યું, ‘મારે હવે પૃથ્વી પર કેટલાં વરસ રહેવાનું છે?’ તો કહે, ‘એ ખાનગી છે.’ મેં કહ્યું, ‘ખાનગી છે તોય જાણવું હોય તો?’ તો કહે, ‘આ કંઈ ભારત સરકારનું ખાતું નથી.’ પછી મેં પૂછ્યું, ‘પણ મારે બાપુને કંઈક કહેવું તો છે – ઈ-મેઇલ મોકલાય? ફોન કરનાર સ્વર્ગમાં પ્રવેશને પાત્ર ન હોય તો એ ઈ-મેઇલ કરી શકે?’ તો કહે, ‘કરી શકે.’ એટલે બાપુ, ઈ-મેઇલ કરું છું. ઈ-મેઇલ સામાન્ય રીતે અંગ્રેજીમાં કરાય છે; અને બાપુ, તમને તો ફર્સ્ટક્લાસ અંગ્રેજી આવડતું હતું; પણ, શુ છે – બાપુ કે હું રહ્યો આપણી ‘ગુજરાત યુનિવર્સિટીનો ગ્રેજ્યુએટ’ તેથી મારું અંગ્રેજી સમજવામાં તમને તકલીફ પડે! બાપુ, તમે અહીં હતા ત્યારે અમે તમને બહુ તકલીફ આપી હતી. હવે સ્વર્ગમાં તો તમને શાંતિ લેવા દેવી જોઈએ. જોકે બાપુ, તમે ક્યાંય શાંતિથી બેસી રહો એવા નથી; પણ, મને થયું કે હવે કોમ્પ્યુટરમાં ગુજરાતી લખવાની સગવડ થઈ છે તો બાપુને ગુજરાતીમાં જ ઈ-મેઇલ કરું! મેં ગુજરાતીમાં ઈ-મેઇલ કરવાની રજા માગી તો ચિત્રગુપ્તજીના રજિસ્ટ્રાર કહે, સ્વર્ગમાં દુનિયાભરની ભાષા માન્ય છે ને દુભાષિયાની સગવડ પણ છે. એટલે પછી, મેં આપણી માતૃભાષામાં જ ઈ-મેઇલ કરવાનું નક્કી કર્યું. એક વાર ઝીણાસાહેબને અંગ્રેજીને બદલે ગુજરાતીમાં ભાષણ કરવાનું તમે કહ્યું હતું એવું મેં ક્યાંક વાંચ્યું છે. એટલે ગુજરાતી ઈ-મેઇલ તમને વધુ ગમશે એમ માનું છું.